Ohitustilanne liukkaalla moottoritiellä johti onnettomuuteen Vaihmalan ja Lempäälän välillä.

Kaksi ihmistä on loukkaantunut Valtatie 3:lla sattuneessa ketjukolarissa hieman aamuseitsemän jälkeen perjantaina. Aamuruuhkan onnettomuus tapahtui moottoritien etelään suuntaavalla kaistalla Vaihmalan ja Lempäälän liittymien välillä.

Pirkanmaan pelastuslaitoksen päivystävä palomestari Pasi Saari kertoo Iltalehdelle, että kaksi ihmistä on viety sairaalaan, mutta heidän tilanteensa ei ole ensihoidon arvion mukaan vakava.

Kahdeksan autoa kolaroi Saaren mukaan ohitustilanteessa, jossa ohittamaan lähtenyt auto lähti pyörimään liukkaalla peilijäällä. Takana ajaneet autot eivät ehtineet jaruttaa vaan törmäsivät perään.

Pelastustehtävissä oli paikalla kuusi yksikköä pelastuslaitokselta ja poliisista, sekä useita ambulansseja.

Viimeisiä raivaustöitä suoritetaan onnettomuuspaikalla. Liikenne on palannut ennalleen.

Autollaan Tampereelta Helsingin suuntaan ajanut mies kertoo Iltalehdelle joutuneensa keskelle onnettomuutta, kun autot sekä edessä että takana kolaroivat toisiinsa.

Mies painoi jarrut pohjaan, onnistuen juuri ja juuri väistämään takaa tulevia autoja.

- Kun näin mitä edessä tapahtui, painoin jarrut pohjaan, mutta auto luisui ainakin 500 metriä pysähtymässä ollenkaan. Tiet olivat aivan jäässä, ja siellä oli rekkoja poikittain tiellä, mies kertoo noin tuntia tapahtuman jälkeen.

- Edessäni arviolta 11-12 autoa oli ottanut osumaa, toiset vähemmän ja toiset enemmän. Takanani moni auto oli joutunut ajamaan pientareelle kun ei ehtinyt pysähtyä ajoissa.

Parinkymmenen minuutin odottelun jälkeen mies pääsi jatkamaan matkaansa. Hän kertoo nähneensä useita ambulansseja ja paloautoja sekä toisiinsa kolaroineita autoja monen sadan metrin matkalta.

Valtatiellä 3 sattui perjantaiaamuna usean auton ketjukolari. Tiellä oli ilmeisesti mustaa jäätä. LUKIJAN KUVA